બીજા રિક્ષાવાળાને પેલા પાંચ સ્થળની યાદી આપીને તે ઉચક રકમ કેટલી લેશે તેની પૃચ્છા કરી તો તેણે પાંચેક મિનિટમાં સ્થળ –સમય ને પેટ્રોલનો વિચાર કરીને કહ્યું : ‘સાહેબ ! હું તમારી પાસેથી રૂપિયા ત્રણસો લઈશ. મીટર પ્રમાણે વધુ થશે તો પણ હું તમારી પાસેથી એક પણ વધારે લઈશ નહીં. સોદો પાકો થયો ને મુસાફરી શરૂ થઈ. રિક્ષાવાળાએ ગ્રાહકને સંપૂર્ણ સંતોષ થાય તે રીતે પેલાં પાંચેય સ્થળ બતાવ્યાં…. ગ્રાહકે પૂરતો સમય લીધો પણ રિક્ષાવાળાએ કશી જ રકઝક કરી નહીં, બલકે આનંદપૂર્વકનો વ્યવહાર કર્યો. કામ રંગેચંગે પતી ગયું. તો મીટર પ્રમાણે લગભગ ત્રણસો ને વીસ થયા. રિક્ષાવાળાએ ત્રણસોની અપેક્ષા કરાર મુજબ રાખી પણ પેલા ભાઈએ એને સો સો રૂપિયાની ચાર નોટો આપી…. એણે પાંચેય સ્થળ સારી રીતે બતાવ્યાં તે માટે સંતોષ વ્યક્ત કરી ધન્યવાદ આપ્યા….. ને જતાં જતાં રિક્ષાવાળાને પૂછ્યું : ‘તારે બાળકો છે ?’ તેણે કહ્યું : ‘પ્રભુની કૃપાથી બે બાળકો છે.’ ક્ષણનો પણ વિચાર કર્યા વિના તેણે રિક્ષાવાળાને વીસ ડૉલર આપ્યા ને કહ્યું : ‘આ તારી પ્રમાણિકતાની બક્ષિસ છે. ભવિષ્યમાં અન્યની સાથે પણ આવો જ પ્રમાણિક વ્યવહાર રાખજે…. સુખી થઈશ.’